b'\n_START_ARTICLE_\nTony Hawk\n_START_SECTION_\nVaikyst\xc4\x97\n_START_PARAGRAPH_\nTonis Hokas gim\xc4\x97 1968 met\xc5\xb3 gegu\xc5\xbe\xc4\x97s 12 dien\xc4\x85 San Diege, Kalifornijos valstijoje, JAV laivyno atsargos karininko Frenko Hoko (Frank Hawk) ir nepilnu darbo etatu dirban\xc4\x8dios mokytojos Nens\xc4\x97s Hok (Nancy Hawk) \xc5\xa1eimoje. Toniui sulaukus a\xc5\xa1tuoneri\xc5\xb3, vyresnysis brolis nupirko jaun\xc4\x97liui pad\xc4\x97v\xc4\x97t\xc4\x85 riedlent\xc4\x99, o t\xc4\x97vas pastat\xc4\x97 medin\xc4\x99 ramp\xc4\x85 Hok\xc5\xb3 namo kieme._NEWLINE_B\xc5\xabdamas dvylikos, sportininkas laim\xc4\x97jo pirm\xc4\x85sias riedlentinink\xc5\xb3 var\xc5\xbeybas, o sulauk\xc4\x99s keturiolikos jau var\xc5\xbe\xc4\x97si profesional\xc5\xb3 lygoje.\n_START_SECTION_\nThe 900\n_START_PARAGRAPH_\n1999 met\xc5\xb3 bir\xc5\xbeelio 27 dien\xc4\x85 Tonis Hokas tapo pirmuoju riedlentininku, s\xc4\x97kmingai atlikusiu "The 900" triuk\xc4\x85. Po de\xc5\xa1imties nes\xc4\x97kming\xc5\xb3 bandym\xc5\xb3, vienuolikt\xc4\x85j\xc4\xaf syk\xc4\xaf sportininkui pavyko techni\xc5\xa1kai taisyklingai atlikti \xc5\xa1lov\xc4\x99 jam atne\xc5\xa1us\xc4\xaf triuk\xc4\x85. Po dvej\xc5\xb3 met\xc5\xb3, per X-Games 2001 \xc5\xbeaidynes Tonis Hokas "The 900" pakartojo darsyk._NEWLINE_"The 900" yra dviej\xc5\xb3 su puse karto (900 laipsni\xc5\xb3 \xe2\x80\x93 i\xc5\xa1 \xc4\x8dia ir kil\xc4\x99s triuko pavadinimas) apsisukimas aplink savo a\xc5\xa1\xc4\xaf stovint ant riedlent\xc4\x97s ore. \xc5\xa0is triukas laikomas vienu pavojingiausi\xc5\xb3 riedlen\xc4\x8di\xc5\xb3 sporte._NEWLINE_Kai kurie ekspertai ir sporto komentatoriai iki \xc5\xa1iol abejoja faktu, kad Tonis Hokas pirmasis atliko legendin\xc4\xaf triuk\xc4\x85. Pagrindinis skeptik\xc5\xb3 kontraargumentas \xe2\x80\x93 teorija, kad pirmasis "The 900" atliko profesionalus riedlentininkas Denis Vei (Danny Way) 1989 metais. Triuko atlikimas es\xc4\x85 yra \xc4\xafra\xc5\xa1ytas pirmin\xc4\x97je filmo apie riedlentininkus "Santa Cruz" versijoje. Tonio Hoko atsakymas \xc4\xaf jam pateikt\xc4\x85 kritik\xc4\x85 1999 metais skamb\xc4\x97jo taip:_NEWLINE_"Na, jis (Denis Vei) buvo nufilmuotas toje juostoje prie\xc5\xa1 de\xc5\xa1imt met\xc5\xb3. Jis buvo arti tikslo, bet jo nepasiek\xc4\x97. Tuo metu jis buvo ar\xc4\x8diausiai, ta\xc4\x8diau jie i\xc5\xa1kirpo t\xc4\x85 juostos dal\xc4\xaf, kurioje u\xc5\xbefiksuotas jo kritimas. Tai gal\xc4\x97jo suklaidinti kai kuriuos asmenis. T\xc4\x97ra keturi riedlentininkai, galintys apsisukti aplink savo a\xc5\xa1\xc4\xaf du su puse karto, ir jis yra vienas i\xc5\xa1 j\xc5\xb3. Tas Pappas ir Rob Royce taip pat pavyko apsisukti, ta\xc4\x8diau n\xc4\x97 vienam i\xc5\xa1 j\xc5\xb3 nepavyko nusileisti ant \xc5\xbeem\xc4\x97s. Mes visi band\xc4\x97me ir \xc5\xbealojome patys save."_NEWLINE_D\xc4\x97l i\xc5\xa1 prigimties taisykl\xc4\x97mis nevar\xc5\xbeomo riedlen\xc4\x8di\xc5\xb3 sporto labai sud\xc4\x97tinga nustatyti kriterijus, kuriais remiantis vien\xc4\x85 ar kit\xc4\x85 triuk\xc4\x85 galima laikyti atliktu s\xc4\x97kmingai.\n_START_SECTION_\nAsmeninis gyvenimas\n_START_PARAGRAPH_\nTonis Hokas pirm\xc4\x85j\xc4\xaf kart\xc4\x85 ved\xc4\x97 Sindi Dunbar (Cindy Dunbar) 1990 met\xc5\xb3 baland\xc4\xaf, ta\xc4\x8diau judviej\xc5\xb3 santuoka i\xc5\xa1iro po trej\xc5\xb3 met\xc5\xb3. Pora susilauk\xc4\x97 s\xc5\xabnaus Hadzono Hoko (Hudson (Riley) Hawk), gimusio 1992 met\xc5\xb3 gruod\xc5\xbeio 6 dien\xc4\x85, vard\xc4\x85 gavusio vieno i\xc5\xa1 Tonio Hoko proseneli\xc5\xb3 garbei. Pirmagimis seka t\xc4\x97vo p\xc4\x97domis, tod\xc4\x97l taip pat u\xc5\xbesiimin\xc4\x97ja riedlen\xc4\x8di\xc5\xb3 sportu._NEWLINE_1996 metais Tonis Hokas ved\xc4\x97 Erin Li (Erin Lee). Antroji santuoka truko a\xc5\xa1tuonerius metus. Erin Li su Toniu susilauk\xc4\x97 dviej\xc5\xb3 s\xc5\xabn\xc5\xb3 \xe2\x80\x93 Spenserio (Spencer), gimusio 1999 met\xc5\xb3 liepos 26 dien\xc4\x85, ir Kygano (Keegan), gimusio 2001 met\xc5\xb3 gegu\xc5\xbe\xc4\x97s 18 dien\xc4\x85._NEWLINE_2005 met\xc5\xb3 sausio 12 dien\xc4\x85 \xc5\xa1irdies formos Tavarua saloje, priklausan\xc4\x8dioje Fid\xc5\xbeio Sal\xc5\xb3 Respublikai, po vieneri\xc5\xb3 met\xc5\xb3 susitikin\xc4\x97jimo Tonis Hokas ved\xc4\x97 tre\xc4\x8di\xc4\x85j\xc4\xaf kart\xc4\x85. Nuotaka \xe2\x80\x93 Lots\xc4\x97 Meriam (Lhotse Merriam) \xe2\x80\x93 buvusi tarptautin\xc4\x97s laisv\xc5\xb3j\xc5\xb3 riedlentinink\xc5\xb3 asociacijos (International Free Skiers Association) viceprezident\xc4\x97, buvusi firmos "Method Media & Marketing Inc" prezident\xc4\x97 ir buvusi firmos "Clover Lingerie & Gifts LLC" savinink\xc4\x97. Vestuv\xc4\x97se dalyvavo ir vestuvi\xc5\xb3 muzikant\xc5\xb3 vaidmen\xc4\xaf atliko nuotakos m\xc4\x97gstama grup\xc4\x97 "Rancid"._NEWLINE_2008 met\xc5\xb3 bir\xc5\xbeelio 30 dien\xc4\x85 pora susilauk\xc4\x97 dukters Kadensijos Klover Hok (Kadence Clover Hawk), gimusios Kalifornijos valstijoje.\n_START_SECTION_\nVerslo interesai\n_START_PARAGRAPH_\n1992\xe2\x80\x931994 metais, kai riedlentinink\xc5\xb3 pasaulyje gatv\xc4\x97s stilius (angl. Street skating. Vadinamojo gatv\xc4\x97s stiliaus var\xc5\xbeybos vyksta ne ant rampos, bet da\xc5\xbeniausiai 1003 kvad. metr\xc5\xb3 ploto aik\xc5\xa1tel\xc4\x97je su kli\xc5\xabtimis, kurioje riedlentininkai atlieka kelis triukus i\xc5\xa1 eil\xc4\x97s arba j\xc5\xb3 kombinacijas) tapo poluliaresnis u\xc5\xbe profesional\xc5\xb3j\xc4\xaf, vadinam\xc4\x85 rampos arba vertikaliuoju riedlen\xc4\x8di\xc5\xb3 sportu, Tonis Hokas kartu su savo bi\xc4\x8diuliais \xc4\xafk\xc5\xabr\xc4\x97 kompanij\xc4\x85 "Birdhouse Projects", v\xc4\x97liau pakeitusia pavadinim\xc4\x85 \xc4\xaf "Birdhouse Skateboards". \xc5\xa0i kompanija gamina riedlen\xc4\x8di\xc5\xb3 lentas, ratukus, taip pat r\xc5\xabbus ir aksesuarus riedlentininkams. Sportininkas taip pat turi kino ir televizijos film\xc5\xb3 studij\xc4\x85 "900 Films", kuri gamina filmus ir klipus apie riedlen\xc4\x8di\xc5\xb3 sporto profesionalus ir legendas. Hok\xc5\xb3 \xc5\xa1eimai priklauso nuosava drabu\xc5\xbei\xc5\xb3 linija "Hawk Clothing", kurios produkcija prekiaujama i\xc5\xa1skirtinai tik JAV prekybos tinklo "Kohl\'s" parduotuv\xc4\x97se. taip pat Tonis Hokas yra sudar\xc4\x99s sutart\xc4\xaf su laikrod\xc5\xbei\xc5\xb3 gamintoju "Armitron Watch Company", pagal kuri\xc4\x85 gaminami vardiniai riedlenininko laikrod\xc5\xbeiai, taip pat pardavin\xc4\x97jami i\xc5\xa1skirtinai tik "Kohl\'s" parduotuvi\xc5\xb3 tinkle._NEWLINE_2000 metais, Tonis Hokas kartu su biografu Synu Mortimeriu (Sean Mortimer) para\xc5\xa1\xc4\x97 savo biografij\xc4\x85, pavadint\xc4\x85 HAWK: Occupation: Skateboarder. Biografija buvo pasiekusi "New York Times" geriausiai parduodam\xc5\xb3 knyg\xc5\xb3 s\xc4\x85ra\xc5\xa1o 18-t\xc4\x85 viet\xc4\x85. V\xc4\x97liau buvo para\xc5\xa1yta antroji knyga \xe2\x80\x93 kelion\xc4\x97s \xc5\xbeurnalas, pavadintas Between Boardslides and Burnout._NEWLINE_2002 metais buvo \xc4\xafkurtas Tonio Hoko Fondas (Tony Hawk Foundation), pelno nesiekianti organizacija, kurios tikslas \xe2\x80\x93 pad\xc4\x97ti \xc4\xafrengti riedlen\xc4\x8di\xc5\xb3 parkus nepasiturin\xc4\x8dioms bendruomen\xc4\x97ms. \xc5\xa0is fondas riedlen\xc4\x8di\xc5\xb3 park\xc5\xb3 \xc4\xafrengimui skyr\xc4\x97 milijonus JAV doleri\xc5\xb3. 2007 met\xc5\xb3 baland\xc4\xaf Tonis Hokas, kartu su vienuolika \xc4\xafvairi\xc5\xb3 sri\xc4\x8di\xc5\xb3 sportinink\xc5\xb3 (Andre Agasi, Muhamedu Ali, Lensu Armstrongu ir kitais) tapo organizacijos "Atletai u\xc5\xbe vilt\xc4\xaf" (Athletes for Hope) nariu. \xc5\xa1i organizacija vienija sportininkus, besir\xc5\xabpinan\xc4\x8dius varg\xc5\xa1\xc5\xb3 ir ligoni\xc5\xb3 gerove ir parama jiems._NEWLINE_Tonio Hoko organizuotas "Boom Boom HuckJam" turas laikomas vienu i\xc5\xa1 komerci\xc5\xa1kai s\xc4\x97kmingiausi\xc5\xb3 ekstremalaus sporto rengini\xc5\xb3. \xc5\xa0iame ture dalyvavo did\xc5\xbeiausi riedlen\xc4\x8di\xc5\xb3, BMX dvira\xc4\x8di\xc5\xb3 ir motokroso meistrai. Turas buvo rengiamas penkerius metus i\xc5\xa1 eil\xc4\x97s, nuo 2003 iki 2007 met\xc5\xb3. Visi jam priklausantys renginiai vyko JAV teritorijoje, dalis rengini\xc5\xb3 buvo organizuoti pramog\xc5\xb3 verslo kompanijai Six Flags priklausan\xc4\x8diuose pramog\xc5\xb3 parkuose._NEWLINE_2007 metais sportininko kompanija "900 Films" kartu su kompanija "Or Die Networks" suk\xc5\xabr\xc4\x97 ir pristat\xc4\x97 interneto svetain\xc4\x99 ShredOrDie.com. 2007 met\xc5\xb3 spalio 23 dien\xc4\x85 veikl\xc4\x85 prad\xc4\x97jusiame tinklalapyje sportininkai, film\xc5\xb3 k\xc5\xabr\xc4\x97jai ar paprasti interneto vartotojai gali patalpinti savo ar kit\xc5\xb3 filmuot\xc4\x85 vaizdo med\xc5\xbeiag\xc4\x85, kurioje u\xc5\xbefiksuoti \xc4\xafvykiai, susij\xc4\x99 su riedlen\xc4\x8di\xc5\xb3, BMX dvira\xc4\x8di\xc5\xb3 ir kitu ekstremaliu sportu.\n_START_SECTION_\nVaidmenys filmuose, televizijoje\n_START_PARAGRAPH_\nPer savo karjer\xc4\x85 sportininkas atliko kelet\xc4\x85 kviestini\xc5\xb3 vaidmen\xc5\xb3 kine ir televizijoje. Tariama, kad pirmasis, oficialiai nepatvirtintas, Tonio Hoko epizodinis vaidmuo buvo atliktas 1981 metais vaikams skirtoje programoje "Captain Kangaroo". 1987 metais sportininkas buvo aktoriaus Deivido Speido (David Wayne Spade) dubleris-kaskadininkas populiarios komedijos Policijos akademija ketvirtoje dalyje (Police Academy 4: Citizens on Patrol)._NEWLINE_2002 metais filme "The New Guy" Tonis Hokas vaidino pats save. \xc5\xa0iame filme riedlentininkas atliko epizodin\xc4\xaf vaidmen\xc4\xaf \xe2\x80\x93 vakar\xc4\x97lio filmavimo metu atliko 360 laipsni\xc5\xb3 apsisukim\xc4\x85 aplink savo a\xc5\xa1\xc4\xaf. Taip pat sportininkas atliko epizodinius vaidmenis tokiuose filmuose kaip XXX (dar \xc5\xbeinomas kaip "Trigubas X"), "Haggard: The Movie", animaciniame seriale Simpsonai (\xc5\xa0io serialo 300-ojo epizodo kviestin\xc4\x97 \xc5\xbevaig\xc5\xbed\xc4\x97), televizijos seriale CSI: Majamis.'